**Egyes önkormányzati rendeletek hatályon kívül helyezéséről szóló önkormányzati rendelet** **általános indokolása:**

A jogalkotásról szóló 2010. évi CXXX. törvény rendelkezései értelmében:

„22. § (1) A jogalkalmazás és az utólagos hatásvizsgálat tapasztalatait is figyelembe véve a miniszter gondoskodik arról, hogy a tárgykört érintő új jogi szabályozás vagy módosítás megalkotása során, ennek hiányában e célból kiadott jogszabály keretében

a) az elavult, szükségtelenné vált,

b) a jogrendszer egységébe nem illeszkedő,

c) a szabályozási cél sérelme nélkül egyszerűsíthető, a jogszabály címzettjei számára gyorsabb, kevésbé költséges eljárásokat eredményező szabályozással felváltható,

d) a normatív tartalom nélküli, tartalmilag kiüresedett vagy egyébként alkalmazhatatlan, vagy

e) az indokolatlanul párhuzamos vagy többszintű szabályozást megvalósító,

a feladatkörébe tartozó jogszabályi rendelkezések hatályon kívül helyezésére, illetve megfelelő módosítására kerüljön sor.

(2) Az (1) bekezdés szerinti felülvizsgálat lefolytatásáról az általa alkotott rendelet esetén a Magyar Nemzeti Bank elnöke, az önálló szabályozó szerv vezetője, az önkormányzati rendelet esetén a jegyző gondoskodik.”

A jogszabályi rendelkezések értelmében bizonyos időszakonként szükségessé válik a hatályos önkormányzati rendeletek felülvizsgálata és annak megállapítása, hogy az adott rendelet hatályon kívül helyezése indokolt-e a magasabb szintű jogszabályi környezet változása és a jogbiztonság követelményének való megfelelés biztosítása céljából. A rendelet alkotás célja, hogy a rendelet-tervezet elfogadásával hatályon kívül helyezésre kerüljenek azok az önkormányzati rendeletek, melyek hatályban maradása a fenti indokok miatt már nem célszerű, illetve a jogszabályi hierarchia magasabb szintjén végbement változások miatt a továbbiakban nem jogszerű.

**A rendelet-tervezet részletes indokolása:**

Az 1. §-hoz

A rendelet-tervezet 1.§-a tartalmazza, hogy a Képviselő-testület négy önkormányzati rendeletet helyez hatályon kívül.

A közterületek tisztán tartásáról szóló 20/1991. (XII. 5.) önk. rendeletet, az alábbi indokok miatt: Kiskőrös Város Önkormányzatának Képviselő-testülete idei év októberében megalkotta a közösségi együttélés alapvető szabályairól szóló 19/2017. (X.26.) önkormányzati rendeletét, amely 2018. január 1. napján lép hatályba. A rendelet szabályozza többek között a köz- és magántulajdonú ingatlanok tisztántartására, a hó- és síkosság mentesítésre, a közterületek szennyeződésének megelőzésére vonatkozó követelményeket. A párhuzamos szabályozás elkerülése érekében a fenti rendelet hatályon kívül helyezése szükséges.

A sajátos helyzet megállapításának szabályairól szóló 26/2008. (XII. 18.) önkormányzati rendeletet az alábbi indokok miatt:

A nemzeti köznevelésről szóló 2011. évi CXC. törvény (továbbiakban: Nkt.) nem biztosít felhatalmazást az önkormányzati rendeletalkotásra a sajátos helyzet megállapításának tárgykörében. Jelenleg az egységes szabályozást a nevelési-oktatási intézmények működéséről és a köznevelési intézmények névhasználatáról szóló 20/2012. (VII.31.) EMMI rendelet határozza meg. A szabályozásra az önkormányzat nem jogosult, ezért a rendelet hatályon kívül helyezése indokolt.

A Hulladékgazdálkodási Terv kihirdetéséről szóló 21/2010. ( XII.16.) önkormányzati rendelet az alábbi indokok miatt:

A hulladékgazdálkodási terv kihirdetéséről szóló rendelet megalkotása óta a hulladékgazdálkodásról szóló 2000 évi XLIII. törvény hatályát vesztette és 2013. január 1. napjától a hulladékról szóló 2012. évi CLXXXV. törvény (továbbiakban: Ht.) lépett hatályba. Megalkotásra került a hulladékgazdálkodási tervekre és a megelőzési programokra vonatkozó részletes szabályokról szóló 310/2013. (VIII.16.) Korm. rendelet, amely a környezetvédelemért felelős miniszter hatáskörébe helyezi a területi hulladékgazdálkodási terv és területi megelőzési program elkészítését. Az önkormányzatoknak az előkészítéshez szükséges adatszolgáltatási kötelezettséget ír elő a jogszabály. A Ht. rendelkezéseinek értelmében a 2010-2015 közötti időszakra szóló Kiskőrös Város Hulladékgazdálkodási terve hatályát vesztette, fentiek alapján a rendelet hatályon kívül helyezése indokolt.

A közoktatási intézményekben fizetendő térítési- és tandíj mértékéről szóló 20/2012. (IX. 25.) önkormányzati rendelet az alábbi indokok miatt:

Kiskőrös Város Önkormányzatának Képviselő-testülete az Önkormányzat fenntartásában működő alapfokú művészetoktatási feladatokat ellátó intézményekben alkalmazandó, a szolgáltatásokért fizetendő térítési és tandíjat valamint a kapcsolódó szabályokat fenti rendeletében határozta meg. Az Nkt., illetve a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény értelmében az állami intézményfenntartó központ látja el a fenntartói feladatokat. A jogszabályi környezetnek és a ténylegesen fennálló helyzetnek megfelelően az állami intézményfenntartó központ fenntartásában működő intézményekre vonatkozóan az Nkt.-ben és a nemzeti köznevelésről szóló törvényvégrehajtásáról szóló 229/2012. (VIII.28.) Korm. rendeletben meghatározott térítési díjakra, tandíjra vonatkozóan az önkormányzat szabályozásra nem jogosult. A rendelet hatályon kívül helyezése indokolt.

A 2. §-hoz

A hatályba léptető rendelkezéseket tartalmazza a szakasz.